Help, my kleuter openbaar aggressiewe gedrag - Jou Gesin | Solidariteit WêreldJou Gesin | Solidariteit Wêreld
Tuis › Artikels › Help, my kleuter openbaar aggressiewe gedrag
Ouers is geskok wanneer hul goedgeaarde kleuter uit die bloute 'n maatjie met die plathand of 'n speelding bydam, of selfs byt.
Waarom tree kleuters soms aggressief op?
· Dis 'n manier om uitdrukking te gee aan hul emosies. Hulle beskik nog nie oor die vaardighede om op 'n beskaafde en sosiaal aanvaarbare manier aan hul irritasie, woede of frustrasie uitdrukking te gee nie.
· Nuuskierigheid om te sien wat gebeur wanneer hul sulke gedrag openbaar, veral nadat hulle gewaarsku is om dit nie te doen nie. Hulle wil weet waarom dit verkeerd is om 'n maatjie of sibbe seer te maak.
· Uit snaaksigheid of prettigheid, omdat hulle nie besef wat die impak van hul gedrag is, of dat dit verkeerd is nie.
· Om aandag te soek, al is dit negatiewe aandag.
· Nabootsing. Hulle sien ander kinders slaan of byt mekaar, of hulle is self 'n slagoffer en reageer impulsief deur dieselfde te doen.
Die bedoeling is dus nie altyd negatief nie, maar dis noodsaaklik om sulke gedrag so gou moontlik in die kiem te smoor.
Hoe stop 'n mens aggressiewe gedrag?
Indien dit die eerste maal gebeur, tree onmiddellik op. Om te sê: 'Beheer jouself' is sinneloos omdat kleuters se selfbeheersing beperk is. Kyk haar in die oë en sê ferm dat dit onaanvaarbaar is en verduidelik aan haar waarom, byvoorbeeld: 'Dit maak seer. Sal jy daarvan hou as Sussie jou slaan?'
Neem haar weg uit die situasie na 'n veilige en vriendelike omgewing tot sy bedaar.
Trek haar aandag af deur byvoorbeeld die speelding wat tot die onmin gelei het, weg te vat of iets anders wat haar interesseer in die plek daarvan te gee.
Moedig haar aan om vir die maatjie of boetie/sussie te sê sy is jammer. Stel die voorbeeld deur die ander kind te troos.
Probeer vasstel wat die onderliggende rede of sneller vir haar gedrag was. Is dit onderdrukte woede, 'n behoefte om die situasie te beheer, of om haar besittings of haarself te beskerm? Of is sy honger, moeg of siek? Is sy dalk afgeknou? Of het sy dit net as 'n speletjie beskou? Hanteer die situasie dienooreenkomstig.
Indien aggressiewe gedrag 'n uitvloeisel is van woede of angs, stel haar bloot aan spel wat sagmoedige optrede aanmoedig, soos om haar teddie 'n drukkie te gee of haar pop aan die slaap te sus.
Leer en demonstreer alternatiewe maniere om 'n situasie te hanteer, byvoorbeeld om te sê 'Nee' as iemand haar speelgoed wil afneem of 'Moenie my slaan nie' as iemand haar seermaak, of om weg te loop uit 'n situasie waarvan sy nie hou nie. Moedig haar aan om hulp te soek indien sy nie weet hoe om 'n situasie te hanteer nie (dit mag dalk lyk asof sy klik maar in sommige situasies is dit geregverdig).
Wees empaties en erken haar gevoelens. As sy nog nie self haar gevoelens kan verwoord nie, help haar deur byvoorbeeld te sê: 'Ek verstaan dat jy kwaad is omdat die maatjie die pop gevat het waarmee jy graag wil speel ' of: 'Ek sien dat jy moeg is. Kom ons gaan rus bietjie.'
Monitor haar gedrag. Indien dit voortduur, verduidelik telkens weer waarom dit onaanvaarbaar is en ontlont die situasie. Sy sal uiteindelik hierdie fase ontgroei.
Beloon positiewe gedra deur haar te prys wanneer sy sosiaal aanvaarbare gedrag openbaar en vriendelik teenoor maats en sibbe optree.
Wees konsekwent met die afdwing van reëls. Beklemtoon voortdurend: 'Ons maak mekaar nie seer nie – ons slaan, skop en byt nooit nie. Selfs al slaan iemand eerste aan jou. Daar is geen verskoning om ooit iemand anders seer te maak nie.'
Dissiplineer haar elke keer wanneer sy handgemeen raak, selfs al is dit net om te probeer 'snaaks' wees.
Indien sy aan te veel TV-programme of ander beeldmateriaal soos DVD's blootgestel word waarin daar geweld is, verminder skermtyd. En wees meer bedag op dit waaraan sy blootgestel word.
Stel 'n goeie voorbeeld. Hoe tree jy op wanneer jy kwaad is of wanneer iemand jou te na kom? Indien jy dit op 'n bedaarde, vredevolle manier hanteer, sal jou kind jou voorbeeld volg.